ข้อบัญญัติองค์การบริหารส่วนตำบลในคลองบางปลากด
ข้อบัญญัติองค์การบริหารส่วนตำบลในคลองบางปลากด
เรื่อง
การลดหย่อนภาษีบำรุงท้องที่
พ.ศ. ๒๕๕๗
 

โดยที่เป็นการสมควรตราข้อบัญญัติองค์การบริหารส่วนตำบลในคลองบางปลากด
ว่าด้วยการลดหย่อนภาษีบำรุงท้องที่

อาศัยอำนาจตามความในมาตรา ๗๑ แห่งพระราชบัญญัติสภาตำบลและองค์การบริหารส่วนตำบล
พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่
๕) พ.ศ. ๒๕๔๖ ประกอบกับมาตรา ๒๒ แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) องค์การบริหารส่วนตำบลในคลองบางปลากด
โดยความเห็นชอบของสภาองค์การบริหารส่วนตำบลในคลองบางปลากดและของนายอำเภอพระสมุทรเจดีย์
จึงได้ตราข้อบัญญัติขึ้นไว้ ดังต่อไปนี้

ข้อ ๑ ข้อบัญญัตินี้เรียกว่า
ข้อบัญญัติองค์การบริหารส่วนตำบลในคลองบางปลากด เรื่อง การลดหย่อนภาษีบำรุงท้องที่
พ.ศ. ๒๕๕๗

ข้อ ๒[๑] ข้อบัญญัตินี้
ให้ใช้บังคับภายในเขตองค์การบริหารส่วนตำบลในคลองบางปลากด ตั้งแต่วันประกาศในราชกิจจานุเบกษาเป็นต้นไป

ข้อ ๓ บรรดาข้อบังคับ
ระเบียบหรือคำสั่งอื่นใด ซึ่งขัดหรือแย้งกับข้อบัญญัตินี้ ให้ใช้ข้อบัญญัตินี้แทน

ข้อ ๔ ในข้อบัญญัตินี้
ที่ดิน หมายความว่า พื้นที่ดิน
และให้หมายความรวมถึง พื้นที่ที่เป็นภูเขา หรือที่มีน้ำด้วย
เจ้าของที่ดิน หมายความว่า บุคคล หรือคณะบุคคลไม่ว่าจะเป็นบุคคลธรรมดา หรือนิติบุคคล ซึ่งมีกรรมสิทธิ์ในที่ดิน
หรือครอบครองอยู่ในที่ดินไม่เป็นกรรมสิทธิ์ของเอกชน
ที่อยู่อาศัย หมายความว่า
บ้านเรือน ตึก กระท่อม
หรือสิ่งปลูกสร้างที่มีประโยชน์ใช้สอยตามปกติเพื่อการอยู่อาศัย
ซึ่งมิใช่เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์ หมายความว่า
พื้นที่ซึ่งใช้ประโยชน์ในการเลี้ยงสัตว์ที่เป็นประโยชน์ในการประกอบอาชีพหรือยังชีพของเจ้าของที่ดิน
ไม่ว่าจะเป็นสัตว์ปีก แมลง สัตว์บก หรือสัตว์น้ำ หรือครึ่งบกครึ่งน้ำใด ๆ ก็ตาม
โดยการเลี้ยงสัตว์ในที่ดินดังกล่าว
อาจเป็นสถานที่ให้อาหารสัตว์หรือแหล่งอาหารของสัตว์หรือแหล่งพักนอนของสัตว์
แหล่งควบคุมกักกันสัตว์หรือหลายกรณีประกอบกันก็ได้
ที่ประกอบกสิกรรม หมายความว่า
พื้นที่ซึ่งใช้ประโยชน์ในการเพาะปลูกพืชผลที่เป็นประโยชน์ในการประกอบอาชีพ
หรือยังชีพโดยอาจเป็นพืชล้มลุก พืชยืนต้นหรือพืชน้ำใด ๆ ก็ตามของเจ้าของที่ดิน

ข้อ ๕ บุคคลธรรมดารายหนึ่งรายใดหรือหลายคน
ซึ่งเป็นเจ้าของที่ดินแปลงเดียว
หรือหลายแปลงในเขตองค์การบริหารส่วนตำบลในคลองบางปลากด
และใช้ที่ดินนั้นเป็นที่อยู่อาศัยของตนเป็นที่เลี้ยงสัตว์ของตนหรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่ เป็นจำนวนสามไร่
การลดหย่อนไม่ต้องเสียภาษีตามวรรคหนึ่ง เจ้าของที่ดินรายหนึ่ง หรือหลายรายร่วมกันมีสิทธิได้รับการลดหย่อนตามข้อบัญญัตินี้
สำหรับที่ดินแปลงเดียวหรือหลายแปลงเพียงคราวเดียว

ข้อ ๖ ที่ดินที่มีสิ่งปลูกสร้าง
และใช้สิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น

ข้อ ๗ การลดหย่อนตามเกณฑ์ในข้อนี้
ให้ได้รับการลดหย่อนสำหรับที่ดินที่อยู่ในจังหวัดใดจังหวัดหนึ่ง แต่จังหวัดเดียว

ข้อ ๘ ให้นายกองค์การบริหารส่วนตำบลในคลองบางปลากดมีหน้าที่รักษาการให้เป็นไปตามข้อบัญญัตินี้
และให้มีอำนาจออกระเบียบ ข้อบังคับ ประกาศ
หรือคำสั่งเพื่อปฏิบัติการให้เป็นไปตามข้อบัญญัตินี้


ประกาศ
ณ วันที่ ๓๐ กันยายน พ.ศ. ๒๕๕๗
เฉลิมศักดิ์
จันทร์จีน
นายกองค์การบริหารส่วนตำบลในคลองบางปลากด







ปริยานุช/ผู้จัดทำ
๒๔ มิถุนายน
๒๕๕๘

วริญา/ผู้ตรวจ
๒๔ มิถุนายน
๒๕๕๘
[๑] ราชกิจจานุเบกษา
เล่ม ๑๓๒/ตอนพิเศษ ๑๓๗ ง/หน้า ๑๓๘/๑๘ มิถุนายน ๒๕๕๘